Jgħix ġo kamp u jibni l-kastelli bir-ramel
Imtella' Settembru 20, 2020 - Aġġornata 20 Ta' Settembru, 2020 8:19pm Għandu 40 sena u ilu seba' snin jivvjaġġa minn pajjiż għall-ieħor jibni l-kastelli bir-ramel, u jgħix ġo kamp. Peter Havel mir-Repubblika Ċeka qal li għalih dan huwa l-isbaħ stil ta' ħajja, għax minkejja m'għandux għaxja ta' lejla, jgħid li jgħix kuntent. Bħalissa l-artist Peter Havel qiegħed Malta, u sab rifuġju fil-bajja tal-Għadira. Kull m'għandu huma rota, kamp, u ftit għodda biex joħloq l-arti tiegħu. Peter Havel għandu 40 sena, mir-Repubblika Ċeka u għal dawn l-aħħar seba' snin iddeċieda li jibda jgħix ħajja ta' nomadu, bl-aħħar 3 snin qattagħhom fuq bajja f'Alicante fi Spanja, jibni l-kastelli bir-ramel. Għal Peter il-fatt li l-elementi tan-natura jistgħu jeqirdulu kull ma jibni u anki jispiċċa jsofri l-ġuħ, il-bard jew sħana kbira, mhix problema. Peter kien jgħix anki fi Franza, u issa ilu Malta għal ħmistax, jibni kastelli mill-isbaħ u bid-donazzjonijiet jixtri x'jiekol. Peter qal li biex jibni l-kastell idum għaddej bosta jiem. Peter qal li jieħu l-ħajja kif tiġi. Kif jirnexxielu jġemma' ammont ta' flus mid-donazzjonijiet, imbagħad isiefer x'imkien ieħor. Staqsejtu jekk hux qed jippjana li jgħix ta' nomadu għal dejjem. Peter qalilna li biex fil-ħajja tkun ferħan ma tridx torbot qalbek mal-affarijiet materjali, imma s-sigriet ta' ħajja kuntenta hija ħajja sempliċi li tħalli l-univers jieħdok fejn irid hu.